To litauer er blevet udvist efter at have overfaldet og røvet to unge mænd på Boulevarden i Aalborg.

To mænd på 26 og 32 år blev onsdag idømt henholdsvis tre og fem måneders ubetinget fængsel for røveri. Byretten i Aalborg fandt også, at mændene, der er fra Litauen, skal udvises efter domsafsoningen og have indrejseforbud i fem år. De to litauere passede i marts måned to unge mænd op på Boulevarden i Aalborg og røvede den enes mobiltelefon, efter at offeret havde fået flere slag i hovedet med knyttet hånd. De to gerningsmænd blev ikke løsladt efter domsafsigelsen, men sendt direkte til afsoning. Begge mænd nægtede sig skyldige i røveri, men alligevel valgte de at modtage dommene. Det skriver nordjyske.dk.